Ei ung jente med langt krøllete hår skriver sine minneord på en plakat som er hengt opp på gatehjørnet der Jay Hughes (15) ble stukket ned og drept forrige helg. Øyekroken er våt av tårer.

– Jeg var kjæresten hans. Dette er helt ufattelig, sier hun til NRK.

Hughes er en av fem tenåringsgutter som er drept på en drøy uke i London. 119 mennesker er drept så langt i år.

Over 70 av dem er knivmord, og svært mange av ofrene er unge gutter i 15- til 17-årsalderen.

Kriminalteknikere arbeider på åstedet der der 17 år gamle Malcolm Mide-Madariola ble stukket ned og drept i Clapham South på fredag 2. november. Han ble Londons 115 drapsoffer så langt i år. Foto: Johan E. Bull / NRK

Et rop om hjelp

En video fra et overvåkingskamera deles nå nett. Den viser hvordan 15-åringen ble stukket med kniv utenfor et gatekjøkken i bydelen Bellingham.

– Det var blod overalt og han falt om på gulvet her inne, sier Raji Sivanesham, som driver gatekjøkkenet til NRK.

Maria Quirogas sønn var fotballkamerat med den drepte 15 år gamle Jay Hughes i Bellingham i sørøst-London forrige helg. Foto: Johan E. Bull / NRK

Videoen som noen i lokalmiljøet har lagt ut på nett har ett klart budskap fra ungdommene selv. «Noe må gjøre ASAP», heter det i videoen.

Maria Quiroga legger ned en blomsterbukett utenfor gatekjøkkenet. Sønnen hennes kjente 15-åringen fra fotballen og fra gaming på nettet.

– Vi gjør noe feil som samfunn, som foreldre, og som skole og politi, sier hun fortvilet.

Ungdommer drept etter knivdrapsbølge i London Du trenger javascript for å se video.

Døde i sin mors armer

En 16 år gammel gutt ble stukket ned i en bakgård på sørøstkanten i London for en snau uke siden. Han døde i sin mors armer. «Camilla» bor i nabolaget og ble vitne til drapet.

– Jeg kjente ham godt. Han er en av mine venner. Han levde 20 minutter etter knivstikkingen, men livet sto ikke til å redde. Alle mødrene skrek og skrek. Det var grusomt, forteller 16-åringen til NRK.

«Camilla» (16) ble vitne til knivdrap i bakgården i bydelen der hun bor i Sørøst-London. Hun og kjæresten «Paul» (17) frykter gjengkriminaliteten i området. Foto: Johan E. Bull / NRK

«Camilla» er ikke hennes egentlige navn. 16-åringen frykter represalier fra gjengene som herjer i bydelen og vil ikke ha navnet sitt på trykk.

Den 16 år gamle gutten var med i en lokal gjeng, får NRK vite. De drev blant annet med rapmusikk som hyllet vold og knivstikkinger.

Han er det femte medlemmet av samme gjeng som er drept de siste årene, og det tredje på bare 18 måneder.

Krig mellom gjenger

Mange av knivdrapene har bakgrunn i rivalisering mellom gjenger. Krigen blir kalt «the postcode wars», fordi den handler om makten over territorium og kontroll med salg av narkotika.

Utenfor Clapham South T-banestasjon i London ble 17 år gamle Malcolm Mide-Madariola drept fredag i forrige uke. To 18-åringer og en 17-åring er pågrepet for drapet. Foto: Øyvind Nyborg / NRK

16 år gamle «Camilla» og kjæresten hennes «Paul» frykter gjengene og sier de aldri går samme vei hjem fra skolen.

– Guttene i bydelen bærer kniv og andre våpen. Du må være på vakt og se deg over skulderen hele tiden, sier «Camilla».

«Paul» forteller at det er lett å komme med i en gjeng, men desto vanskeligere å komme seg ut av den.

– Da vil de gå etter deg og familien din, sier han.

– Vil ta ti år å stoppe knivdrapene

De mange knivdrapene til tross, Londons mektige politisjef Cressida Dick nekter for at politiet har mistet kontrollen.

– Vi har ikke tapt kampen, sier hun til The Daily Telegraph.

Politiet har satt inn 200 flere politifolk til å patruljere gatene, og trapper også opp ransakinger av ungdommer de mistenker bærer kniv. Londons borgermester Sadiq Khan ser ikke fullt så lyst på situasjonen. Khan anklager regjeringen for å ha kuttet i antall stillinger til politiet.

Den 17 år gamle studenten Malcolm Mide-Madariola ble knivstukket og drept utenfor T-banestasjonen i Clapham South i London midt på lyse dagen fredag i forrige uke. Foto: Politiet

– Det vil ta ti år å få bukt med dette problemet, sier han.

Undersøkelser viser at barn helt ned i barneskolealder tar med seg kniv på skolen. På den måten føler de seg trygge, og de får en tilhørighet i gjengen.

Det er en trend det dessverre vil ta lang tid å snu, ifølge borgermester Khan.